Tien redes waarom jou kind avontuur moet beleefiALA-oorbruggingsjaar (Foto: Alfred Thorpe/iALA) Verbeel jou: Dis laatoggend op die rotse van Hermanus se ou hawe. Die suidewind druk die reuk van seebamboes en seesproei tot by Piet se Klip. Reusedeinings storm in die hoek agter die ou viswerke vas. Ons wag vir die regte oomblik … En dan spring ons die vyf meter ondertoe, en spoel saam met ŉ skuimende massa water bo-oor die plat klipbank onder ons. Met bonsende harte en adrenalien wat deur ons are bruis swem ons weg voor die volgende watermassa die rotse tref. As jy aan avontuur dink, dink jy dalk aan ŉ bootreis na ŉ eiland, ŉ seevakansie waartydens jy in wilde branders baljaar, of ŉ skivakansie in die Alpe. Maar tydens iALA (Internasionale Akademie vir Leierskap deur Avontuur) se brugjaar word jongmense geleer dat avontuur nie net lekker is nie, maar dat dit ŉ medium is waardeur jy meer oor jouself kan leer sodat jy jou volle potensiaal kan bereik, verduidelik Jan Heenop, direkteur van iALA. Navorsing oor avontuur oor dekades heen het aan die lig gebring dat enige vorm van avontuur vir jou fisiologiese, intellektuele en emosionele ontwikkeling verskeie voordele inhou, vertel Jan: iALA-oorbruggingsjaar (Foto: Alfred Thorpe/iALA) Avontuur sál jou lewe verander – of jy nou kies om saam met jou kinders om die blok te gaan fietsry, en of jy ŉ Saterdagoggend-staproete in ŉ natuurreservaat naby jul huis aanpak, en of jy ŉ sesdag-staproete in die Drakensberge aandurf. As die gogga eers gebyt het, laat los hy nie sommer nie. Meer nog – jou liggaam en siel het dit bitter nodig.